b'\n_START_ARTICLE_\nNahod\n_START_PARAGRAPH_\nN\xc3\xa1hod (ak\xc3\xbatni ser\xc3\xb3zni rin\xc3\xadtis) je vnetje nosne sluznice. Nosna sluznica nabrekne in pove\xc4\x8da se nastanek sluzi (smrkljev). Povzro\xc4\x8dajo ga bakterijska ali virusna oku\xc5\xbeba ali alergija. Najpogosteje spremlja prehlad.\n_START_SECTION_\nAkutni nahod\n_START_PARAGRAPH_\nAkutni nahod je akutno vnetje nosne sluznice, ki ga obi\xc4\x8dajno povzro\xc4\x8dajo virusi, zlasti iz rodu rinovirusov in iz dru\xc5\xbeine adenovirusov. Glavna simptoma sta izcedek iz nosu in zama\xc5\xa1enost nosu zaradi otekle sluznice._NEWLINE_Skupno poznamo ve\xc4\x8d kot 200 vrst virusov, ki povzro\xc4\x8dajo prehlad in s tem akutni nahod. Zato je nemogo\xc4\x8de razviti cepivo, ki bi prepre\xc4\x8devalo akutni nahod. Poznamo pa zdravila za laj\xc5\xa1anje simptomov, zlasti pr\xc5\xa1ila za nos, ki ubla\xc5\xbeijo oteklost sluznice in nastajanje sluzi, vendar dolgotrajna raba ni priporo\xc4\x8dljiva. Za dalj\xc5\xa1o uporabo je primerno izpiranje nosu s fiziolo\xc5\xa1ko raztopino._NEWLINE_Inkubacijska doba zna\xc5\xa1a med nekaj urami do 7 dni. Akutni nahod praviloma mine po enem tednu._NEWLINE_Simptomi, ki spremljajo akutni nahod, so srbenje nosu, pove\xc4\x8dano nastajanje nosnega izcedka ter nabreklost nosne sluznice, kar ote\xc5\xbeuje dihanje.\n_START_SECTION_\nAlergijski nahod\n_START_PARAGRAPH_\nAlergijski nahod je posledica preob\xc4\x8dutljivostnega odziva organizma na dolo\xc4\x8dene alergene. Vnetje povzro\xc4\x8dijo protitelesa IgE. Poseben primer alergijskega nahoda je seneni nahod, kjer je bolnik preob\xc4\x8dutljiv na cvetni prah.\n_START_SECTION_\nAtrofi\xc4\x8dni nahod\n_START_PARAGRAPH_\nAtrofi\xc4\x8dni nahod je kroni\xc4\x8dna oblika nahoda, ki povzro\xc4\x8di atrofijo nosne sluznice (nosna sluznica se stanj\xc5\xa1a). Spremlja ga obi\xc4\x8dajno smrde\xc4\x8d izcedek.'